PÁLYÁZATI FELHÍVÁS

civil szervezetek támogatására

Környe Község Önkormányzata pályázatot hirdet civil szervezetek támogatására

A pályázat célja:

A pályázat célja a civil szervezetek 2022. január 1. és december 31. között megrendezésre kerülő kulturális és sport programjainak, rendezvényeinek valamint a település közbiztonságát segítő tevékenységek támogatása.

A pályázók köre:

A pályázaton részt vehet minden olyan egyesülési jog alapján létrehozott szervezet (egyesület, alapítvány, stb.), amely

- alapszabályának, alapító okiratának megfelelően tevékenységét Környe községben ténylegesen folytatja,

- a sport és a kultúra területén kiemelkedő munkát végez.

Nem nyújthat be pályázatot:

- a párt, a párt részvételével létrehozott szervezet,

- munkaadói és munkavállalói érdekképviseleti szerv,

- önkéntes kölcsönös biztosító társaság, magánnyugdíj-pénztár, egyház, biztosító társaság,

- az önkormányzat kötelező feladatát feladat-átvállalási szerződés, közoktatási megállapodás, közművelődési megállapodás alapján átvállaló szervezetek,

- az a szervezet, amely az előző évben megkötött támogatási szerződésben foglalt feltételeket megszegte, különösen, ha a támogatást a szerződésben megjelölt céltól eltérően használta fel, vagy határidőre nem számolt el a támogatással, illetve elszámolása nem került elfogadásra,

- az a szervezet, amellyel szemben a közpénzekből nyújtott támogatások átláthatóságáról szóló 2007. évi CLXXXI. tv. 6. §. (1) bekezdésében meghatározott összeférhetetlenség fennáll,

- amely szervezetnek köztartozása van, valamint

- olyan civil szervezet amelynek támogatását jogszabály tiltja.

A támogatás formája:

A támogatás 2022. január 1. és 2022. december 31. között előre nyújtott vissza nem térítendő támogatás. A döntéshozó a támogatást az igényeltnél alacsonyabb mértékben is megállapíthatja. Minden szervezet csak egy pályázatot nyújthat be. A támogatás harmadik fél javára nem ruházható át.

A pályázat tartalmi elemei:

A pályázat kötelező tartalmi elemeit a pályázati adatlap tartalmazza. Pályázni kizárólag a pályázati adatlap kitöltésével lehet. A pályázati adatlap beszerezhető a Környei Polgármesteri Hivatalban (2851 Környe, Alkotmány u. 2.) vagy letölthető az önkormányzat honlapjáról: www.kornye.hu

A pályázathoz csatolandó dokumentumok:

- a bírósági bejegyzésről szóló végzés, alapszabály, alapító okirat civil szervezet képviselője által hitelesített másolata,

- összeférhetetlenségi nyilatkozat (2007. évi CLXXXI. tv. alapján)

- a civil szervezet képviselőjének nyilatkozata arról, hogy a pályázó civil szervezetnek köztartozása nincs

A pályázat benyújtásának módja:

A pályázati dokumentációt a pályázati kiírásban közölteknek megfelelően hiánytalanul, azaz a pályázati adatlapot pontosan kitöltve, és az egyéb előírt dokumentumokat mellékelve kell benyújtani két példányban. A pályázati eljárásban hiánypótlásra nincs lehetőség.

A pályázat benyújtásának határideje: 2022. május 16. 12.00 óra

A pályázati beadási határidő elmulasztása jogvesztő!

A pályázat elbírálásának rendje, határideje:

A pályázatokat Környe Község Önkormányzat Képviselő-testülete – mérlegelési jogkörben - a pályázat beadási határidejének lejártát követő soron következő ülésén bírálja el, és a döntésről a pályázókat - a döntést követő 15. napig – írásban értesíti.

A támogatás folyósítása:

A támogatás folyósításának feltételeit és ütemezését a támogatási szerződés tartalmazza.

A pályázati összeggel való elszámolás:

A nyertes pályázókkal Környe Község Önkormányzata támogatási szerződést köt, amely részletesen tartalmazza a kapott támogatással való elszámolás szabályait. A támogatás elszámolásának végső határideje: 2023. január 31.

A pályázat útján elnyert támogatási összeg csak és kizárólag a pályázati célra, a támogatási szerződésben meghatározottak szerint használható fel. A pályázati céltól eltérő felhasználásra és ezzel összefüggésben a támogatási szerződés módosítására nincs lehetőség.

A támogató az általa nyújtott támogatás szabályszerű felhasználását a mindenkor hatályos jogszabályok alapján jogosult ellenőrizni.

Környe, 2022. április 22.

Beke László

polgármester